Hallituspeli kovenee: Jo toinen kokoomuspoliitikko jättäisi vasemmistoliiton oppositioon – Antti Rinteeltä lipsahti erikoinen kommentti mikrofoniin eduskunnassa

SDP:n Antti Rinne (oik.) kartoittaa puolueiden näkemyksiä hallitusyhteistyöstä viikonloppuna. Kokoomuksen Petteri Orpon (vas.) joukoista on haluttu rajata vasemmistoliitto ulos hallituksesta. Päivi Tuovinen

Mikko Välimaa

SDP:n puheenjohtajan Antti Rinteen tunnustelut hallituksen muodostamiseksi eivät ole ennättäneet kunnolla alkaa, kun demareiden tärkeimmäksi kumppaniksi veikattu kokoomus muodostaa jo omia kantojaan hallituksen kokoonpanosta.

Torstaina kokoomuksen eduskuntaryhmän puheenjohtaja, kansanedustaja Kalle Jokinen sanoi, ettei näe edellytyksiä kokoomuksen ja vasemmistoliiton hallitusyhteistyölle.

– Käsitys isänmaan asioiden vastuullisesta hoitamisesta täysin erilainen, Jokinen totesi Twitterissä.

En näe edellytyksiä Kokoomuksen ja Vasemmistoliiton hallitusyhteistyölle. Käsitys isänmaan asioiden vastuullisesta hoitamisesta täysin erilainen.#hallitustunnustelut — Kalle Jokinen (@JokinenKalle) 2. toukokuuta 2019

Perjantaina näkemykseen yhtyi toinen merkittävä kokoomuskansanedustaja, puolueen varapuhenjohtajaAntti Häkkänen

– En usko, että kokoomus ja vasemmistoliitto mahtuvat samaan hallitukseen, Häkkänen sanoi SDP:n äänenkannattajan Demokraatin haastattelussa.

Sekä Jokinen että Häkkänen perustelevat kantojaan kokoomuksen ja vasemmistoliiton talouslinjoilla, jotka eivät heidän mukaansa ole yhteen sovitettavissa.

Vasemmistoliiton puheenjohtaja Li Andersson ihmetteli kokoomusleiristä tulevia näkemyksiä.

– Kyllä toi pikemminkin näyttää Kalle Jokisen itkupotkuraivarilta, Andersson twiittasi kommentoiden Jokisen näkemystä torstaina.

Ylen haastattelussa perjantaina Andersson toisti ihmettelynsä, vaikka on itsekin sitä mieltä, että puolueiden talouspoliittiset kannat ovat kaukana toisistaan.

Andersson arvioi Ylelle, että Jokisen kommentissa on kyse kokoomuksen "pullistelusta". Sillä puolue voi viestiä, ettei tingi omista tavoitteistaan, vaikka kompromisseja hallituksessa joutuisi lopulta tekemään.

Kokoomuksesta tuli perjantaina myös viestiä, että hallitukseen pitäisi vasemmiston sijaan ottaa perussuomalaiset.

–Kokoomuksen ei pidä lähteä hallitukseen Vasemmistoliiton kanssa, mutta Perussuomalaisten kanssa meidän kannattaa ylläpitää keskusteluyhteyttä, kommentoikansanedustaja Terhi Koulumies Twitterissä.

Kokoomuksen ei pidä lähteä hallitukseen Vasemmistoliiton kanssa, mutta Perussuomalaisten kanssa meidän kannattaa ylläpitää keskusteluyhteyttä. #kokoomus#politiikka#hallitustunnustelut#eduskunta#KokoomusHki#vasemmisto#perussuomalaiset#persut#hallitusneuvottelut#hallitus — Terhi Koulumies (@terhikoulumies) 3. toukokuuta 2019

Hallitustunnusteluja vetävä Antti Rinne ei perjantaina iltapäivällä ottanut kantaa puolueiden nokitteluun.

Rinteen on määrä neuvotella puolueiden kanssa kahden kesken ennen kuin päättää, mitkä puolueet jatkavat varsinaisiin hallitusneuvotteluihin ensi viikolla.

Perjantaina Rinteeltä pääsi erikoinen kommentti kokoomuksen suuntaan eduskunnan suuressa salissa.

Puhemiehenä toimiva Rinne oli jo päättänyt lyhyeksi jääneen täysistunnon, mutta puhemiehen mikrofoni oli edelleen päällä.

– Oli aika outoa tuo kokoomuksen toiminta taas tässä, Rinne totesi puhemiehen aitiossa, ja kommentti välittyi Ylen suorassa verkkolähetyksessä

Rinteen on määrä keskustella käydä pohjakeskusteluja hallitusneuvotteluista muiden puolueiden kanssa viikonloppuna ja ensi maanantaina.

Rinne viestitti tiistaina, että mikään puolue ei toistaiseksi ole hallitustunnustelujen ulkopuolella, mutta perussuomalaisten ilmastopoliittiset kannat vaativat eniten lisäselvyyttä.

Rinne on sanonut haluavansa kaikilta puolueilta tarkennuksia Eurooppa-, ilmasto- ja talouspolitiikkaan. Hän kuvaili puolueiden tällä viikolla antamia vastauksia hapuileviksi.

Edit klo 14.15. Lisätty kansanedustaja Terhi Koulumiehen kommentti.